
KISKŐRÖS VÁROS POLGÁRMESTERE
Előterjesztés

(a Képviselő-testület 2010. február 3-i rendkívüli ülésére)
Tárgy:
Belépés a Kiskőrös és Térsége Ivóvízminőség-javító önkormányzati társulásba 
A Képviselő-testület a 2009. szeptember 23-i ülésén a 88/2009.sz. határozatával kifejezte elvi szándékát arra vonatkozóan, hogy az Ivóvízminőség-javító Program megvalósítása céljából részt kíván venni a több önkormányzat részvételével megalakuló önkormányzati társulásban.
A Nemzeti Fejlesztési Ügynökség részéről legkésőbb 2009. december 15-i időpontban jelölték meg azt a határidőt, ameddig a Társulásoknak meg kell alakulni.

Mivel több, nem tisztázott kérdés volt még a beruházás körül, a polgármesterek levelet írtak az NFÜ főigazgatójának. Válaszlevelében a főigazgató asszony ismételten szorgalmazta a Társulások megalakulását, mert a pályázatokat legkésőbb 2010. június 30-ig be kell adni az uniós források igénybevétele érdekében.

Időközben a tervező munka a nem ismert pályázói kör - azaz, hogy ki lesz benne a társulásban – miatt leállt és addig nem is folytatódik, amíg a Társulás hivatalosan meg nem alakul.
Miután a tervezés csak a megalakulás után indul újra, nincsenek vízjogi engedélyek, ennélfogva nem végleges a konkrét műszaki megoldás, ez kimaradt a megállapodásból. Kimaradt továbbá a forrásösszetételre vonatkozó rész, mert az a részletes megvalósíthatósági tanulmány, ill. a pályázati dokumentáció elkészülte előtt nem áll össze.

Legfontosabb változás a megállapodásban, hogy a támogatási szerződés megkötéséig megengedi a következmények nélküli kilépést, hiszen csak a pályázati döntést követően lehet pontosan tudni a szükséges önrész mértékét.

 A legutóbbi megbeszélésen a munkaszervezetet illetően az a megoldás látszik körvonalazódni, hogy lenne egy szakirányú végzettségű mérnök a társulás alkalmazásában – esetleg másodállásban – irodai, adminisztrációs háttérrel, a projekt menedzseléséhez szükséges szakembergárda pedig közbeszerzés útján lesz kiválasztva, így annak költsége elszámolható a pályázatban. Az előbbi költségét lakosságarányosan biztosítanák az önkormányzatok, de minden megalakuló társulás kap a DARFÜ-től 1 millió Ft-ot, úgyhogy ez sem jelenthet elviselhetetlen terhet.

A Társulási Tanácsba csak polgármestert vagy képviselőt lehet delegálni.

Miután a Társulási Tanács csak a megalakulása után fog arról dönteni, hogy kit és milyen feltételekkel alkalmaz a munkaszervezetben, így ennek költsége jelenleg nem tudható.

Nyilván lesznek azonnal felmerülő költségek, (pl. bankszámlanyitás, stb.) amelyet majd a Társulási Tanács fog meghatározni.

A fentiek alapján javasolom, hogy a Képviselő-testület a Kiskőrös és Térsége Ivóvízminőség-javító Önkormányzati Társulásba történő belépésről a határozat-tervezetben foglaltak szerint döntsön.
Kiskőrös, 2010. január 29.

Domonyi László sk.

polgármester
HATÁROZAT-TERVEZET
1. 
Kiskőrös Város Képviselő-testülete egyetért azzal, hogy az Önkormányzat tagként belépjen az Ivóvízminőség-javító Program megvalósítása céljából, az alábbi települések (önkormányzatok) részvételével létrehozott önkormányzati társulásba:

· 
Kiskőrös város Önkormányzata

· 
Kecel város Önkormányzata

· 
Imrehegy község Önkormányzata

· 
Kaskantyú község Önkormányzata

· 
Tázlár község Önkormányzata

· 
Jakabszállás község Önkormányzata

· 
Akasztó község Önkormányzata

· 
Csengőd község Önkormányzata

· 
Tabdi község Önkormányzata

· 
Soltszentimre község Önkormányzata

· 
Fülöpszállás község Önkormányzata

· 
Páhi község Önkormányzata

2. 
A Képviselő-testület a Kiskőrös és Térsége Ivóvízminőség-javító Önkormányzati Társulás társulási megállapodását a határozat mellékletében foglaltak szerint elfogadja, és felhatalmazza a polgármestert annak aláírására.

3.
A Képviselő-testület a Kiskőrös és Térsége Ivóvízminőség-javító Önkormányzat Társulás Tanácsába …………………… delegálja.

Felelős: 
polgármester 
Határidő: 
azonnal 
